Predkladacia správa

Rada vlády SR pre mimovládne neziskové organizácie (ďalej len „Rada“) je poradným a iniciatívnym orgánom vlády Slovenskej republiky pre podporu činnosti mimovládnych neziskových organizácií. Sú to najmä občianske združenia, nadácie a neinvestičné fondy, združenia právnických osôb, združenia majetku a zariadenia charity a humanity, ktoré vykonávajú všeobecne prospešnú činnosť najmä v oblasti humanity a charity, starostlivosti o deti, mládež a šport, vzdelávania, ochrany ľudských práv, zdravotníctva, kultúry, ochrany životného prostredia regionálneho rozvoja. Rada bola zriadená uznesením vlády SR č. 738 zo dňa 31. augusta 1999 a jej členmi sú predstavitelia orgánov ústrednej štátnej správy a predstavitelia mimovládnych neziskových organizácií.

Predkladaný návrh na personálne obsadenie Rady rieši aktuálnu situáciu, ktorá vznikla po parlamentných voľbách v septembri 2002 na úrovni štátnej správy a tiež vo vnútornej organizovanosti tretieho sektora. Predseda Rady, ktorým je na základe štatútu Rady podpredseda vlády SR pre európsku integráciu, ľudské práva a menšiny Pál Csáky, požiadal svojím listom zo dňa 2. decembra 2002 príslušných ministrov o nomináciu štátnych tajomníkov a predstaviteľov niektorých ďalších orgánov ústrednej štátnej správy o nomináciu zástupcov do Rady. Zainteresované ústredné orgány štátnej správy alebo potvrdili doterajších zástupcov v Rade alebo navrhli nových. Nominácie členov Rady za štátnu správu sa uskutočnili do konca roka 2002.

Na stretnutí podpredsedu vlády SR Pála Csákyho so zástupcami Grémia tretieho sektora v októbri 2002 sa otvorila aj otázka nového nominovania zástupcov mimovládnych neziskových organizácií do Rady, ktoré by zodpovedalo aktuálnej situácii v treťom sektore. Podpredseda vlády vyzval aj prostredníctvom Sekretariátu Rady zástupcov mimovládnych organizácií, aby predložili nominácie svojich predstaviteľov, ktorí budú v Rade reprezentantmi platforiem a strešných organizácií aktívnych a kompetentných v jednotlivých oblastiach činností v rámci tretieho sektora. Medzi organizáciami tretieho sektora sa následne otvorila aktuálna diskusia o platformách mimovládnych organizácií a ich reprezentatívnosti pre zastupovanie v Rade vlády pre mimovládne neziskové organizácie, ale v súvislosti s tým opäť aj o význame a úlohách Rady pre nasledujúce obdobie. Od októbra 2002 sa uskutočnila séria šiestich stretnutí platforiem mimovládnych organizácií, na ktorých sa postupne zástupcovia platforiem zhodli na kritériách a spôsobe nominácií do Rady, na témach, ktoré sú pre činnosť Rady aktuálne. Na základe týchto diskusií, nové, resp. staronové nominácie členov Rady zaslali jednotlivé platformy na Sekretariát Rady do 7. 2. 2003.

Za podpredsedu Rady sa navrhuje ponechať štátneho tajomníka MF SR Vladimila Podstránskeho a za tajomníčku Rady sa navrhuje ponechať generálnu riaditeľku Sekcie ľudských práv a menšín ÚV SR Janu Kviečinskú.

Kompletný zoznam členov Rady je uvedený v prílohe.

Materiál sa vzhľadom na svoj charakter nepredkladá na medzirezortné pripomienkové konanie. Všetky návrhy na personálne obsadenie Rady boli odsúhlasené so zainteresovanými orgánmi a inštitúciami.

Materiál nemá finančný, ekonomický, environmentálny vplyv ani vplyv na nezamestnanosť.